b'\n_START_ARTICLE_\nAdrianas\n_START_SECTION_\nVald\xc5\xbeios pasiekimas\n_START_PARAGRAPH_\nAdrianas greitai u\xc5\xbesitikrino legion\xc5\xb3 param\xc4\x85, o vienas potencialus prie\xc5\xa1as Liusijus Kvetas buvo nu\xc5\xbeudytas. Senatas pritar\xc4\x97, kai buvo pateikti tikriausiai suklastoti Trajano \xc4\xafvaikinimo dokumentai (nors jis buvo Trajano globotinis). Bet gandas apie \xc4\xafvaikinimo dokumentus nedav\xc4\x97 Adrianui daug naudos: jo vald\xc5\xbeios teis\xc4\x97tumas atsirado i\xc5\xa1 Senato pritarimo ir Sirijos armijos._NEWLINE_Adrianas i\xc5\xa1 prad\xc5\xbei\xc5\xb3 nevyko \xc4\xaf Rom\xc4\x85: jis buvo u\xc5\xbesi\xc4\x97m\xc4\x99s Rytuose, mal\xc5\xa1ino \xc5\xbeyd\xc5\xb3, sukilusi\xc5\xb3 valdant Trajanui, mai\xc5\xa1t\xc4\x85, po to patrauk\xc4\x97 \xc4\xaf Dunojaus front\xc4\x85. Vietoj jo Atianas, buv\xc4\x99s Adriano sargybinis, buvo paskirtas vadovauti Romoje. Vos atvyk\xc4\x99s \xc5\xa1is \xe2\x80\x9eatrado\xe2\x80\x9c s\xc4\x85moksl\xc4\x85, kuriame dalyvavo keturi Senato lyderiai, \xc4\xafskaitant Liusij\xc5\xb3 Kvet\xc4\x85, ir pareikalavo Senat\xc4\x85 nubausti juos mirtimi. Senato nariai buvo surasti ir i\xc5\xa1 karto nu\xc5\xbeudyti. Kadangi Adriano nebuvo Romoje, jis gal\xc4\x97jo teigti, kad Atianas veik\xc4\x97 savo nuo\xc5\xbei\xc5\xabra. Pagal Elizabeth Speller, pagrindin\xc4\x97 j\xc5\xb3 mirties prie\xc5\xbeastis buvo ta, kad jie buvo Trajano vyrai.\n_START_SECTION_\nAdrianas ir armija\n_START_PARAGRAPH_\nNepaisant Adriano karini\xc5\xb3 sugeb\xc4\x97jim\xc5\xb3, jo valdymo metu nebuvo daug karini\xc5\xb3 konflikt\xc5\xb3. Jis atsisak\xc4\x97 Trajano u\xc5\xbekariaut\xc5\xb3 teritorij\xc5\xb3 Mesopotamijoje, manydamas, kad jos yra neapginamos. 121\xc2\xa0m. vos nei\xc5\xa1kilo karas su Partais, bet Adrianas s\xc4\x97kmingai ved\xc4\x97 taikos derybas. Jo anti\xc5\xbeydi\xc5\xa1ki persekiojimai suk\xc4\x97l\xc4\x97 didel\xc4\xaf \xc5\xbeyd\xc5\xb3 sukilim\xc4\x85 (132\xe2\x80\x93135\xc2\xa0m.), vadovaujam\xc4\x85 Bar Kokhbos ir Akibos ben Josefo. Pagal Babilono Talmud\xc4\x85, Adriano armija galiausiai nugal\xc4\x97jo ir t\xc4\x99s\xc4\x97 persekiojimus._NEWLINE_Taiki politika buvo stiprinama nuolatiniais \xc4\xaftvirtinimais ties imperijos sienomis (limites). \xc5\xbdymiausi j\xc5\xb3 Adriano siena Did\xc5\xbeiojoje Britanijoje, o Reino ir Dunojaus sienos buvo sutvirtintos daugiausia mediniais sutvirtinimais, avanpostais, fortais ir steb\xc4\x97jimo bok\xc5\xa1tais. Pastarieji tur\xc4\x97jo pagerinti komunikacijas ir vietin\xc4\x97s teritorijos saugum\xc4\x85. Palaikyti kari\xc5\xb3 moral\xc4\x99 ir juos suvaldyti, Adrianas \xc4\xafved\xc4\x97 intensyvias treniruotes ir asmeni\xc5\xa1kai inspektavo armijas. Nors jo monetose kariniai vaizdai buvo tiek pat da\xc5\xbenai kaip ir taik\xc5\xabs, Adrianas buvo taikios politikos \xc5\xa1alininkas.\n_START_SECTION_\nKult\xc5\xabriniai siekiai ir globojimas\n_START_PARAGRAPH_\nRonald Syme ir kiti Adrian\xc4\x85 apib\xc5\xabdino kaip universaliausi\xc4\x85 imperatori\xc5\xb3 tarp vis\xc5\xb3. Jis m\xc4\x97go parodyti savo \xc5\xbeinias mokslo ir meno klausimais. Bet labiausiai jis r\xc4\x97m\xc4\x97 men\xc4\x85: Adriano vila Tibure (Tivolis) buvo did\xc5\xbeiausias Aleksandrijos sod\xc5\xb3 pavyzdys, sukurtas rom\xc4\x97n\xc5\xb3. Dabar did\xc5\xbeioji dalis vilos prarasta\xc2\xa0\xe2\x80\x93 j\xc4\x85 i\xc5\xa1pl\xc4\x97\xc5\xa1\xc4\x97 kardinolas d\xe2\x80\x99Este, kai jam prireik\xc4\x97 marmuro vilai. Agripos pastatytas Romos Panteonas netrukus sudeg\xc4\x97, bet 80\xc2\xa0m. e. m. valdant Adrianui buvo atstatytas. Toks ir i\xc5\xa1liko iki \xc5\xa1i\xc5\xb3 dien\xc5\xb3. Tai vienas i\xc5\xa1 geriausiai i\xc5\xa1silaikiusi\xc5\xb3 Senov\xc4\x97s Romos pastat\xc5\xb3, tur\xc4\x97j\xc4\x99s didel\xc4\x99 \xc4\xaftak\xc4\x85 daugeliui Renesanso ir Baroko architekt\xc5\xb3._NEWLINE_Dar prie\xc5\xa1 tapim\xc4\x85 imperatoriumi, jis labai dom\xc4\x97josi architekt\xc5\xabra, bet ne visada jo pastangos susilaukdavo teigiamo \xc4\xafvertinimo. Pvz.: Apolodoras i\xc5\xa1 Damasko, garsus Trajano forumo architektas nevertino jo eskiz\xc5\xb3. Kai Trajanas, vald\xc4\x99s prie\xc5\xa1 Adrian\xc4\x85, aptarin\xc4\x97jo su Apolodoru architekt\xc5\xabros klausimus, Adrianas \xc4\xafsiterp\xc4\x97, nor\xc4\x97damas patarti. Apolodoras jam atr\xc4\x97\xc5\xbe\xc4\x97: "Eik \xc5\xa1alin ir pie\xc5\xa1k savo moli\xc5\xabgus. Tu nieko nei\xc5\xa1manai apie \xc5\xa1ias problemas. " Moli\xc5\xabgai yra u\xc5\xbeuomina \xc4\xaf kupolus, tokius kaip Serapeum jo viloje. Sklido gandas, kad Adrianui tapus imperatoriumi, Apolodoras buvo i\xc5\xa1tremtas, o v\xc4\x97liau ir nu\xc5\xbeudytas. Gali b\xc5\xabti, kad tai Adriano ap\xc5\xa1mei\xc5\xbeimas._NEWLINE_Adrianas ra\xc5\xa1\xc4\x97 poezij\xc4\x85 lotyni\xc5\xa1kai ir graiki\xc5\xa1kai, bet i\xc5\xa1liko tik vienas pavyzdys\xc2\xa0\xe2\x80\x93 garsi lotyn\xc5\xb3 poema Animula, vagula, blandula. Pagal Historia Augusta, kuri i\xc5\xa1saugojo poem\xc4\x85, Adrianas j\xc4\x85 suk\xc5\xabr\xc4\x97 mirties patale. Jis taip pat para\xc5\xa1\xc4\x97 autobiografij\xc4\x85, kuri, matyt, nebuvo labai ilga ar netik\xc4\x97ta, bet skirta padaryti gal\xc4\x85 gandams ar paai\xc5\xa1kinti savo veiksmus. K\xc5\xabrinys prarastas, bet matyt naudotas kit\xc5\xb3 ra\xc5\xa1ytoj\xc5\xb3 (Marijaus Maksimo ar kit\xc5\xb3), nes Historia Augusta Adriano biografijoj yra daug teigini\xc5\xb3 i\xc5\xa1 jo autobiografijos (nustat\xc4\x97 Ronald Syme ir kiti)._NEWLINE_Kitas Adriano ind\xc4\x97lis \xc4\xaf men\xc4\x85 buvo barzda. Iki jo visi imperatoriai buvo vaizduojami bebarzd\xc5\xbeiai kaip ideal\xc5\xabs graik\xc5\xb3 atletai. O visuose Adriano atvaizduose jis su barzda. Tod\xc4\x97l po jo dar pusantro \xc5\xa1imtme\xc4\x8dio imperatoriai buvo vaizduojami su barzdomis._NEWLINE_Adrianas buvo humanistas ir i\xc5\xa1tikimas graik\xc5\xb3 kult\xc5\xabros gerb\xc4\x97jas. Jis m\xc4\x97go Epikteto, Heliodoro ir Favorino filosofines doktrinas ir daugelio buvo laikomas epik\xc5\xabrininku kaip ir kai kurie jo draugai, pvz.: Kajus Brutijus Presensas. Namie jis dom\xc4\x97josi socialin\xc4\x97m reikm\xc4\x97m. Su\xc5\xa1velnino, bet neu\xc5\xbedraud\xc4\x97 vergijos, tur\xc4\x97jo legal\xc5\xb3 kodeks\xc4\x85 draud\xc5\xbeiant\xc4\xaf kankinimus. Jis stat\xc4\x97 bibliotekas, akvedukus, pirtis ir teatrus. Daugelio istorik\xc5\xb3 jis laikomas i\xc5\xa1mintingu ir teisingu. \xc5\xa0ileris j\xc4\xaf vadino \xe2\x80\x9eImperijos pirmuoju tarnu\xe2\x80\x9c, o Edvardas Gibonas \xc5\xbeav\xc4\x97josi jo \xe2\x80\x9edideliu ir aktyviu genijum\xe2\x80\x9c._NEWLINE_Lankydamasis Graikijoje 125\xc2\xa0m., jis band\xc4\x97 sukurti provincijos parlament\xc4\x85, kuris sutelkt\xc5\xb3 visus Graikijos ir Jonijos pusiau autonominius buvusius miestus-valstybes. \xc5\xa0is parlamentas, \xc5\xbeinomas kaip Panhelenionas, \xc5\xbelugo nepaisant jo dideli\xc5\xb3 pastang\xc5\xb3 \xc4\xaftvirtinti bendradarbiavim\xc4\x85 tarp graik\xc5\xb3. Adrianas i\xc5\xa1gars\xc4\x97jo savo romanu su graik\xc5\xb3 jaunuoliu Antinojum. Keliaujant Egipte, Antinojus m\xc4\xafslingom aplinkyb\xc4\x97m nuskendo Nilo up\xc4\x97je 130\xc2\xa0m. Labai nuli\xc5\xabd\xc4\x99s Adrianas \xc4\xafk\xc5\xabr\xc4\x97 Egipte Antinopolio miest\xc4\x85. Jis privert\xc4\x97 ged\xc4\x97ti vis\xc4\x85 imperij\xc4\x85, padarydamas Antinoj\xc5\xb3 paskutiniu Antikos nauju dievu.'